Is-Sibt li ġej f’Dar il-Mediterran għall-Konferenzi se jittella’ l-kunċert Mixjietna. Kunċert li se jfakkar l-erba’ anniversarji, tal-Indipendenza, ir-Repubblika, il-Ħelsien u d-dħul ta’ Malta fl-Unjoni Ewropea. Il-kunċert li qed jittella’ mill-Ministeru għall-Affarijiet Barranin u se jixxandar ukoll fuq TVM. Il-Ministeru għall-Affarijiet Barranin, li kien protagonist f’dawn il-grajjiet se jiċċelebrahom b’kunċert bla ħlas. Il-kunċert Mixjietna huwa mnebbaħ mill-vjagg li għamel pajjiżna biex għamel dawn l-akkwisti storiċi. Il-Ministru Vella qal li popli oħra għaddew minn turbolenzi ta’ glied il-ħabs, waqt li aħna niftaħru li dawn akkwistajnihom b’mod demokratiku bid-differenzi ta’ bejnietna, bid-dibattiti sħan u f’ambjent demokratiku fejn anke min ma qabilx, eventwalment ir-rieda tal-poplu kienet espressa u ġiet aċċettata. Mixjietna ser isir taħt il-patronċinju tal-President ta’ Malta bis-sehem tal-Orkestra Filarmonija Nazzjonali taħt id-direzzjoni tas-Surmast Miran Vaupotich.  Fil-kunċert se jieħdu sehem tliet kantanti Maltin, Dorothy Bezzina, Lawrence Grey u s-Sopran Gillian Zammit u ċellista ta’ fama internazzjonali Meehae Ryo. L-istazzjon nazzjonali, TVM se jxandar il-kunċert. Min-naħa tiegħu, iċ-Chairman tal-PBS Dr Tonio Portughese qal li bħala x-xandar nazzjonali, il-PBS ħass li huwa obbligu u dmir tiegħu li jikkontrwbwixxu bir-riżorsi tiegħu biex lill-poplu Malti jwassallu dan il-kunċert ferm sabiħ u tal-ogħla livell. Il-kunċert se jsir f’Dar il-Mediterran għall-Konferenza u l-biljett jistgħu jinkisbu b’kuntatt mal-Ministeru għall-Affarijiet Barranin.